LUISTERBOEK: 'Merk' deur Rudie van Rensburg | Netwerk24
28 Augustus 2021 09:16
HOOR HIER, BOEKWURMS! Ervaar die nuwe donker dieptes van Rudie van Rensburg se skryfwerk in hierdie maand se luisterboek, Merk. Intekenare kan vanaf 1 September na ons jongste luisterboek luister.
Kassie is terug! Gaan saam met dié speurder op 'n nuwe reis in ons jongste luisterboek, 'Merk'.
Kassie Kasselman het geglo sy dae as speurder is getel ná die afgryslike Medusa-pedofielsaak en sy hartaanval. Die talle noue ontkomings in sy polisieloopbaan van 36 jaar het by hom bly spook.
Maar ses maande by die huis bring perspektief: Hy is 'n speurder in murg en been.
Terug by die Spookeenheid word hy en kollega Rooi Els dadelik by die diep kant ingegooi toe hulle opdrag kry om 'n reeksverkragter vas te trek – een wat sy slagoffers met 'n brandyster merk, soos boere met hul vee. Die saak kry 'n nog grusamer kinkel toe een van die slagoffers wreed vermoor word. Kassie en die kriminele profileerder wat aan hul eenheid toegewys word, stamp boonop koppe.
Is die verkragter die man wat deur sy kennisse beskryf word as "'n weerwolf met die sperm van 'n wildehond"? Of lê die antwoord by die spesifieke merk wat hy op sy slagoffers inbrand?
Neem kennis dat daar ontstellende tonele in die boek is.
Rudie van Rensburg Foto: Brenda Veldtman
Rudie van Rensburg woon in Kaapstad en het al nege uiters gewilde spanningsverhale geskryf: Slagyster, Kopskoot, Judaskus, Pirana, Kamikaze, Ys, Medusa, Vloek en Merk, en die komiese romans Hans steek die Rubicon oor en Hans gee Herklaas horings. Kamikaze was die 2018-wenner van die ATKV Woordveertjie vir Spanningsfiksie.
Meer oor: Netwerk24 | Kassie Kasselman | Rudie Van Rensburg | Merk Deur Rudie Van Rensburg | Nb Uitgewers | Afrikaans | Spesiale Projekte | Luisterboek | Merk